Den 18-årige Lucas Gelardi Skouboe blev i går ved Retten i Aalborg idømt seks års ubetinget fængsel for forsøg på manddrab. Det sker for et voldsomt knivoverfald på en 19-årig mand i Aalborgs midtby. Den dømte erkendte sig udelukkende skyldig i kvalificeret vold, og han har anket dommen for forsøg på manddrab. Det oplyser anklager ved Nordjyllands Politi Mette Bendix. Knivoverfaldet fandt sted 8. oktober sidste år kort før klokken 22 på Ved Stranden i Aalborg. Her var offeret, en 19-årig mand, på vej hjem fra Jomfru Ane Gade, da han blev overfaldet. Stukket med kniv Efter en kort ordudveksling med offeret, stak den 18-årige nu dømte mand med en 12 centimeter lang kniv flere gange den 19-årige mand i ryggen. Han fik to stiksår på henholdsvis syv og 12 centimeter, hvilket gav skader på pulsårer, lunge og lever. Ifølge anklageskriftet var offeret i livsfare. Mette Bendix oplyser, at en anden mand også deltog i overfaldet, men at han ikke vidste, at den nu dømte havde en kniv på sig. Derfor er denne mand udelukkende sigtet for kvalificeret vold. Denne sag vil blive behandlet senere ved retten.

Opsummering:
Offeret var i livsfare efter voldsomt knivoverfald på gaden i Aalborg sidste år i oktober.